**Jonathan Manu Bennett** (Rotorua, illa Norte; 10 de outubro de 1969) é un actor neozelandés, coñecido principalmente polo seu papel de Crixo nas catro tempadas da serie de televisión *Spartacus*.

Primeiros anos
--------------

De nai australiana e pai neozelandés, Bennett naceu e pasou uns poucos meses en Nova Zelandia ata trasladarse definitivamente a Australia. O pai era un coñecido cantante mentres que a súa nai posaba como modelo de bikinis. Bennett é un cruzamento de varias culturas, dende irlandesa por parte do seu pai ata colombiana por parte da súa nai.

Creceu entre Sydney e Newcastle, en 1986 volveu a Nova Zelandia para asistir ao Te Aute College e posteriormente volveu a Australia, onde foi elixido para formar parte do New South Wales Schoolboys Rugby Union Team. Porén, como Bennett estaba interesado principalmente na danza moderna, o ballet clásico e o piano, abandonou o rugby para asistir á universidade e estudar danza e drama. Posteriormente viaxou a Os Ánxeles xa que conseguiu unha bolsa para asistir ao Lee Strasberg Theatre Institute. []

Carreira profesional
--------------------

A súa carreira profesional comezou no ano 1993, na telenovela xuvenil *Paradise Beach*. A continuación púidose velo con papeis como invitado nalgúns dramas da televisión australiana, entre eles *Water Rats*, *All Saints* e *Beastmaster*. A súa carreira televisiva continuou con títulos coma *Xena: Warrior Princess*, na que se pode recordar como Marco Antonio; *Shortland Street*, onde encarnou a Jack Hewitt entre 2000 e 2001; ou *Street Legal*, onde foi Matt Urlich.

Na pantalla grande obtivo o seu primeiro traballo como protagonista en 1999, nunha película chamada *Tomoko*, rodada en Toquio. Os seus créditos inclúen os títulos *Lantana*, drama protagonizado por Anthony LaPaglia e Rachael Blake; *Persecución extrema*, na que traballou xunto a Robert Patrick e John Cena; *La isla de los condenados*, con Steve Austin e Vinnie Jones; e *30 días de oscuridad*, que tivo no seu elenco a figuras como Josh Hartnett, Ben Foster e Melissa George.

Despois dunha década de penas e glorias por varias series e películas, chegoulle un importante papel como personaxe principal na serie *Spartacus*, titulada na súa primeira tempada *Spartacus: Blood and Sand* (2010), interpretando a Crixo, un fero galo invicto na area. A serie, cargada de escenas tórridas e sensuais, mostra a Bennett espido en varias ocasións, o que non deixou o público indiferente. Tras o éxito da primeira tempada, rodouse unha precuela titulada *Spartacus: Gods of the arena* (2011), que conta a historia do *ludus* de Léntulo Batiato previa á chegada de Espartaco e o nacemento do campión de Capua, Crixo (Bennett). Tras esta rodáronse outras dúas tempadas: *Spartacus: Vengeance* (2012) e *Spartacus: War of the Damned* (2013), nas que Bennet mantivo o seu papel ata a morte do personaxe na batalla nun dos últimos capítulos da serie.

Os seus últimos traballos foron a interpretación do xefe orco Azog, na Triloxía O Hobbit, de Peter Jackson (2012-2014) e nas dúas tempadas da serie *Arrow*, no papel de Slade Wilson, un supervilán ou antiheroe, alcumado «Deathstroke». É un asasino e mercenario inxectado de «Mirakuru», sendo na segunda tempada da serie o antagonista principal.

Filmografía
-----------

| Ano | Cine / Televisión | Papel |
| --- | --- | --- |
| 1993 | *Paradise Beach* | Kirk Barsby |
| 1994 | *Blue Heelers* | Mark Davies |
| 1996 | *Water Rats* | Joseph Lipinski |
| 1998 | *All Saints* | Darren |
| *The Violent Earth* | Wanatcha DuValier |
| 1999 | *Beastmaster* | Terron Leader |
| 2000 | *Xena: Warrior Princess* | Marco Antonio |
| *Shortland Street* | Jack Hewitt |
| 2001 | *Lantana* | Steve Veldez |
| *Street Legal* | Matt Urlich |
| 2006 | *The Marine* | Bennett |
| 2007 | *The Condemned* | Paco |
| *30 Days of Night* | Oficial Billy Kitka |
| 2010 | *Spartacus: Blood and Sand* | Crixo |
| 2011 | *Spartacus: Gods of the Arena* | Crixo |
| *Simbad and the Minotaur* | Simbad |
| 2012 | *Spartacus: Vengeance* | Crixo |
| *The Hobbit: An Unexpected Journey* | Azog |
| *Bikie Wars: Brothers in Arms* | Sunshine |
| 2013 | *Spartacus: War of the Damned* | Crixo |
| *Arrow* | Slade Wilson (Deathstroke) |
| *The Hobbit: The Desolation Of Smaug* | Azog |
| 2014 | *The Hobbit: The Battle of the Five Armies* | Azog |
| *Arrow* | Slade Wilson (Deathstroke) |
| 2016 | *The Shannara Chronicles* | Alannon |

Notas
-----

1. ↑  "Biografía de Manu Bennett". biografías.es. Consultado o 15 de marzo de 2013.
2. 1 2  "Manu Bennett" (en inglés). IMDb. Consultado o 15 de marzo de 2013.
3. ↑  "Un actor de *Spartacus* en la primera temporada de *Arrow*". *Pizquita*. 1 de decembro de 2012. Arquivado dende o orixinal o 03 de decembro de 2012. Consultado o 2 de decembro de 2012.

|  |  |
| --- | --- |
| Control de autoridades | 
* Wd: Q429595
* WorldCat
* VIAF: 220455934
* Allmovie: p488397
* AlloCiné: 133997
* BIBSYS: 1470399608984
* BNE: XX5394734
* BNF: 16744510p
* GND: 115598031X
* IMDb: nm0071847
* ISNI: 0000000359825843
* LCCN: no2011186741
* NNDB: 000346445
* NTA: 40819653X
* SUDOC: 192452045
* TePapa: 69770
* TMDb: 41782
* TVcom: manu-bennett

 |